
 I. INTRODUCERE

O problemă esenţială a democraţiilor moderne este aceea a finanţării activităţii politice. Lipsa resurselor financiare constituie un impediment major în dezvoltarea unor politici democratice: partidele politice nu ar putea să se organizeze, politicienii nu ar putea comunica cu oamenii, campaniile electorale nu ar putea avea loc. Ca atare, finanţarea politică este nu numai necesară, ci şi indispensabilă. Satisfacţia cuceririi sau conservării puterii implică existenţa de mijloace materiale corespunzătoare. 

Organizând lupta pentru păstrarea sau cucerirea puterii, alegerile se prezintă ca un moment extrem de important în viaţa unei democraţii. Alegerile stabilesc o legătură vie între cetăţeni şi instituţii prin intermediul partidelor, canalizează conflictele politice şi conferă coerenţă pluralismului politic şi social. Finanţarea activităţii politice trebuie să fie expresia caracterului liber, egal şi sincer al competiţiei politice.

Libertatea alegerilor se poate aprecia atât din punctul de vedere al candidaţilor - costul campaniei trebuie să fie accesibil tuturor candidaţilor (un cost excesiv determinând îndepărtarea lor din campanie) -, cât şi din cel al alegătorilor - care trebuie protejaţi de presiunea unei propagande partizane desfăşurată de o formaţiune politică ce dispune de fonduri financiare considerabile.

Competiţia nu este egală decât dacă mijloacele de care dispun competitorii sunt comparabile ca importanţă. Existenţa şi mărimea fondurilor financiare determină punerea în valoare a ideilor şi programelor candidaţilor.

Şi, în sfârşit, competiţia politică este sinceră dacă rezultatul alegerilor este la adăpost de orice bănuială sau suspiciune că ar fi fost obţinut pentru că învingătorul ar fi avut mai mulţi bani decât adversarii săi.

În ultimii ani, problema finanţării partidelor politice în campaniile electorale a căpătat noi dimensiuni ca urmare a creşterii spectaculoase a costurilor activităţilor desfăşurate în timpul campaniilor, costuri ce depăşesc resursele financiare ale partidelor politice şi resursele personale ale candidaţilor.

Pentru ca mijloacele financiare electorale să nu cadă sub influenţa grupurilor de presiune iar apetitul pentru bani să nu deschidă drumul finanţărilor oculte, este necesar ca statul să intervină, prin elaborarea unor reglementări corespunzătoare, care să vizeze:

▪ finanţarea guvernamentală şi, respectiv, limitarea cheltuielilor electorale; 

▪  finanţarea neguvernamentală şi limitarea donaţiilor şi contribuţiilor; 

▪ interzicerea anumitor categorii de contribuţii şi donatori; 

▪ interzicerea efectuării unor tipuri de cheltuieli; 

▪ înăsprirea sancţiunilor. 

II. SISTEME DE FINANŢARE ÎN DIFERITE ŢĂRI

 

FRANŢA

Conform Constituţiei, Franţa are un sistem semi-prezidenţial. Preşedintele Republicii este ales prin vot popular pentru o perioadă de 5 ani. Parlamentul francez este bicameral: Adunarea Naţională, ai cărei membri sunt aleşi prin vot popular direct pentru un mandat de 5 ani, şi Senatul, ai cărui membri sunt aleşi de colegiile electorale pentru un mandat de 6 ani, 1/3 (iar din 2010, 1/2) din corpul senatorilor fiind reînnoit la fiecare 3 ani.

Reglementare juridică 

▪ Codul electoral francez; Legea nr.88-226 din 11 martie 1988 privind transparenţa financiară în viaţa politică; Legea nr.90-55 din 15 ianuarie 1990 privind limitarea cheltuielilor electorale şi clarificarea activităţilor de finanţare politică; Legea organică nr.90-383 din 10 mai 1990 privind finanţarea campaniei prezidenţiale şi legislative; Legea nr.95-65 din 19 ianuarie 1995 referitoare la finanţarea vieţii politice, etc.

Cele mai multe legi şi decrete privind finanţarea partidelor politice şi a campaniilor electorale au fost adoptate începând din anul 1988. Actele normative tind să limiteze şi să egalizeze nivelul cheltuielilor electorale, să reglementeze modalităţile de obţinere de resurse private şi să instaureze un regim de control şi sancţiuni în domeniu. 

Finanţarea guvernamentală 

Finanţarea de către guvern este prevăzută atât pentru alegerile legislative, cât şi pentru cele prezidenţiale. 

1. Finanţarea guvernamentală directă
1.1. Pentru alegerile legislative
Cheltuielile electorale ale candidaţilor la alegeri fac obiectul unei rambursări forfetare din partea statului egală cu 50% din plafonul cheltuielilor autorizate.

Conform Codului electoral (art.L52-11), plafonul cheltuielilor pentru deputaţi este de 38.000 euro/candidat. Acest plafon se majorează cu 0,15 euro pentru fiecare locuitor din circumscripţie.

Plafonul cheltuielilor electorale se actualizează la 3 ani sau cu ocazia fiecărei alegeri, luându-se în considerare şi indicele costului de viaţă stabilit de Institutul naţional de statistică şi studii economice.

Rambursarea forfetară nu poate depăşi suma cheltuielilor efectuate de candidaţi şi înregistrate în contul de campanie. 

Ea nu se acordă: candidaţilor care au obţinut mai puţin de 5% din voturile exprimate; celor al căror cont de campanie a fost respins; celor care nu s-au conformat obligaţiei legale de a depune declaraţii patrimoniale.

1.2. Pentru alegerile prezidenţiale

Conform dispoziţiilor Legii privind alegerea Preşedintelui Republicii prin vot universal, plafonul cheltuielilor electorale pentru fiecare candidat este de 13,7 milioane euro pentru primul tur de scrutin şi de 18,3 milioane euro pentru cel de-al doilea tur.

După publicarea listei de candidaţi pentru primul tur de scrutin, fiecare candidat primeşte suma de 153.000 euro, reprezentând avansul rambursării forfetare a cheltuielilor electorale.

Fiecărui candidat i se rambursează o sumă forfetară care reprezintă 20% din plafonul cheltuielilor de campanie; pentru candidaţii care în primul tur de scrutin au obţinut peste 5% din totalul voturilor exprimate, procentul este de 50%. Suma rambursată nu poate depăşi nivelul cheltuielilor efectuate de candidat în campania electorală şi evidenţiate corespunzător în contul de campanie.

Comisia naţională pentru conturile de campanie şi finanţări politice aprobă, respinge sau modifică conturile de campanie şi stabileşte suma forfetară care se rambursează fiecărui candidat. În cazul depăşirii plafonului cheltuielilor electorale, comisia stabileşte o sumă egală cu suma reprezentând depăşirea, pe care candidatul trebuie să o depună la Trezoreria statului. 

Candidaţii care nu au depus contul de campanie în termenul legal de 2 luni sau al căror cont de campanie a fost respins din diverse motive nu beneficiază de rambursarea forfetară.

Persoanele fizice nu pot împrumuta şi nici nu pot avansa sume rambursabile candidaţilor la alegerile prezidenţiale.

2. Finanţarea guvernamentală indirectă

Constă în subvenţionarea de către stat a anumitor cheltuieli de campanie.

▪ Candidaţilor care au obţinut cel puţin 5% din voturile exprimate, li se rambursează cheltuielile legate de costul hârtiei, al tipăririi buletinelor de vot, a fişelor şi circularelor, precum şi cheltuielile legate de expedierea lor în circumscripţiile. Cu 20 de zile înainte de data desfăşurării alegerilor, în circumscripţiile electorale cu peste 2500 de locuitori se înfiinţează comisii însărcinate cu asigurarea trimiterii şi distribuirii de materiale de propagandă electorală, statul fiind cel care suportă cheltuielile pentru operaţiunile efectuate de acestea, precum şi pe cele legate de funcţionarea lor. 

▪ Pentru realizarea propagandei electorale la posturile de radio şi televiziune, partidele şi grupurile politice reprezentate în grupurile parlamentare ale Adunării Naţionale beneficiază gratuit de timpi de antenă. Durata acestora este de 3 ore, înaintea primului tur de scrutin şi de 1 oră ½ înaintea celui de-al doilea tur de scrutin. Partidele şi grupurile politice care nu sunt reprezentate în grupurile parlamentare ale Adunării Naţionale pot solicita serviciilor publice de comunicare audiovizuală timpi de antenă, gratuit,  cu o durată de 7 minute înaintea primului tur de scrutin şi de 5 minute înaintea celui de-al doilea tur de scrutin.

▪ Candidaţii beneficiază, în mod gratuit şi egal, de locuri special amenajate destinate afişajului de materiale publicitare electorale. În ultimele 3 luni care precedă luna desfăşurării alegerilor, este interzisă orice formă de reclamă plătită, sub forma panourilor, posterelor, a publicităţii prin presă sau prin orice alt mijloc audiovizual. 

▪ Se mai rambursează, de asemenea, unele cheltuieli incidentale justificate, care nu sunt incluse în cheltuielile de campanie (transport aerian, maritim sau alte mijloace). 

II. Finanţarea neguvernamentală

Reglementarea finanţării neguvernamentale a campaniei electorale are ca scop atât facilitarea şi democratizarea finanţării private, cât şi asigurarea controlului şi transparenţei formării resurselor financiare.

▪ Donatori. Pentru a împiedica apariţia unor eventuale influenţe nedorite sau a unor presiuni exercitate din interiorul sau din exteriorul ţării asupra candidaţilor aleşi, Codul electoral, în art. L 52-8, prevede următoarele:  "Persoanele juridice, cu excepţia partidelor sau a grupurilor politice, nu pot participa la finanţarea campaniei electorale a unui candidat nici cu donaţii, indiferent de forma lor, nici prin furnizarea de bunuri, servicii sau alte avantaje directe sau indirecte sau prin practicarea de preţuri mai mici decât cele practicate în mod obişnuit…"

Nici un candidat nu poate primi, direct sau indirect, contribuţii sau ajutoare materiale din partea unui stat străin sau a unei persoane juridice străine.

Conform prevederilor legale referitoare la propaganda electorală, candidaţii pot solicita, prin intermediul presei, acordarea de donaţii.

▪ Forma donaţiilor: donaţii în bani, avantaje în natură, aport al formaţiunilor politice. 

Donaţiile în bani. Donaţiile făcute de o persoană fizică, corespunzător identificată, pentru finanţarea campaniei electorale a unui/mai multor candidaţi, în cadrul aceloraşi alegeri, nu pot depăşi 4.600 euro.

Suma globală a donaţiilor în bani nu poate depăşi 20% din cheltuielile autorizate, dacă acestea sunt egale sau mai mari de 15.000 euro.

Orice donaţie cu o valoare de peste 150 de euro se face prin cec, virament sau card bancar.

Avantajele în natură (procurarea, cu titlu gratuit, de materiale de propagandă, de rechizite, de săli etc.), sunt asimilate donaţiilor şi plafonate ca şi acestea, fără să facă însă obiect al deducerii fiscale.

Pentru a putea fi înscris în contul de campanie, avantajul în natură trebuie să îndeplinească 3 condiţii: să fie un avantaj efectiv pentru candidat; să poată fi individualizat şi evaluat; să fie făcut în beneficiul direct al candidatului.

Un avantaj în natură furnizat în mod ilegal determină respingerea contului de campanie şi ineligibilitatea candidatului.

Aportul formaţiunilor politice poate avea două forme: a) suportarea de către partid a costurilor electorale şi b) transferul de fonduri către candidaţi.

Remiterea de fonduri financiare este dublu avantajoasă: pe de o parte, fondurile transferate de partide şi formaţiuni politice pentru susţinerea campaniei electorale a unui candidat/candidaţi nu sunt plafonate, iar pe de altă parte, partidele se bucură de dreptul constituţional al libertăţii de acţiune şi sunt puse la adăpost de orice eventuală investigaţie din partea Comisiei naţionale pentru conturile de campanie şi finanţări politice.

III. Controlul activităţii de finanţare

Controlul se bazează pe 3 elemente: desemnarea mandatarului; evidenţa contabilă a campaniei electorale; verificarea efectuată de Comisia naţională pentru conturile de campanie şi finanţări politice.

Articolul L 52-4 din Codul electoral francez prevede că "Cel târziu la data înregistrării candidaturii, candidatul trebuie să îşi desemneze un mandatar”. Acest mandatar poate fi o asociaţie de finanţare electorală sau o persoană fizică numită „mandatar financiar”. În anul care precedă prima zi a lunii în care se desfăşoară alegerile şi până la data depunerii contului de campanie al candidatului, mandatarul este singurul abilitat să primească fondurile destinate finanţării campaniei electorale şi să asigure gestionarea cheltuielilor aferente.

Mandatarul are obligaţia de a deschide un cont bancar unic în care să înregistreze toate operaţiunile financiare din campanie (colectare de fonduri, donaţii, cheltuieli). Acest cont, precum şi documentele justificative corespunzătoare fac parte integrantă din contul de campanie al candidatului.

Fiecare candidat este obligat să aibă un cont de campanie în care să fie înregistrate, după origine, ansamblul sumelor primite şi, după natură, ansamblul cheltuielilor angajate sau efectuate în cursul campaniei electorale, de el şi pentru el.

Contul de campanie al candidaţilor care participă la alegeri, altele decât cele prezidenţiale, se depune în termen de 2 luni de la alegeri, la prefectură - care le trimite, la rândul ei, Comisiei naţionale pentru conturile de campanie şi finanţări politice.

Comisia este o autoritate administrativă independentă, formată din 9 membri numiţi pe o perioadă de 5 ani, având ca obiect de activitate controlul conturilor de campanie. Ea poate aproba, respinge sau modifica conturile de campanie, pronunţându-se în termen de 6 luni de la depunerea lor. Dacă în acest termen Comisia nu semnalează existenţa unor nereguli, conturile sunt considerate aprobate. 

Contul de campanie trebuie să fie echilibrat sau excedentar, în nici un caz deficitar.

Rambursarea totală sau parţială a cheltuielilor înregistrate în contul de campanie nu este posibilă decât după aprobarea contului de Comisia naţională pentru conturile de campanie şi finanţare politică.

IV. Sancţiuni 

Pentru cazurile de încălcare a dispoziţiilor legale privind finanţarea campaniei electorale, legea prevede trei categorii de sancţiuni: pecuniare, electorale şi penale.

Sancţiuni pecuniare

▪ Respingerea contului de campanie de către Comisia naţională pentru conturile de campanie şi finanţări politice are drept consecinţă nerambursarea cheltuielilor electorale pretinse de candidatul în cauză.

▪ În cazul constatării depăşirii plafonului de cheltuieli electorale, Comisia fixează o sumă egală cu valoarea de depăşire a plafonului, pe care candidatul urmează să o depună la Trezoreria statului.

Sancţiuni electorale

Legea instituie o ineligibilitate specifică cu durata de un an, aplicabilă candidaţilor la alegerile legislative, în cazul în care:

▪ nu s-a depus contul de campanie; 

▪ s-a respins contul de campanie. 

▪ contul de campanie nu a fost prezentat de un membru al Ordinului experţilor-contabili şi al contabililor agreaţi; 

▪ contul de campanie nu a fost însoţit de documente justificative; 

▪ nu s-au înregistrat în cont toate operaţiunile financiare; 

▪ nu s-au respectat regulile referitoare la regimul donaţiilor; 

▪ s-a prezentat un cont cu cheltuieli mai mari decât sursele evidenţiate. 

Sancţiunea ineligibilităţii nu se aplică candidaţilor la alegerile prezidenţiale.

Sancţiuni penale

Este condamnat la plata unei amenzi de 3.750 euro şi la închisoare de la 6 luni la 1 an sau numai la una din aceste pedepse orice candidat care:

▪ a colectat fonduri fără a recurge la serviciile unui mandatar financiar; 

▪ nu a respectat prevederile legale referitoare la regimul donaţiilor; 

▪ a depăşit plafonul legal al cheltuielilor electorale; 

▪ nu a respectat condiţiile legale privind deschiderea contului de campanie; 

▪ cu bună ştiinţă, a prezentat în contul de campanie valori diminuate; 

▪ a beneficiat, la cerere sau prin acord expres, de: tipărirea şi folosirea circularelor, manifestelor, afişelor şi buletinelor de vot, fără a respecta condiţiile legale în materie; afişaj, publicitate comercială, prin încălcarea prevederilor Codului electoral. 

De asemenea, aceleaşi pedepse se aplică donatorilor care au încălcat dispoziţiile privind regimul donaţiilor sau persoanelor care au efectuat cheltuieli electorale pentru un candidat fără să i se fi cerut sau fără acordul expres al candidatului.

  

GERMANIA

 
Parlamentul german este compus din Adunarea Federală (Bundestag) şi Consiliul Federal (Bundesrat). Alegerile au loc o dată la 4 ani, numai membrii Bundestagului fiind aleşi prin vot direct. Bundesratul este alcătuit din reprezentanţi ai guvernelor de landuri.

O caracteristică esenţială a sistemului parlamentar german o constituie combinarea sistemului reprezentării proporţionale cu unele principii ale sistemului majorităţii relative. Astfel, alegătorii dispun de două voturi: unul pentru alegerea candidatului de circumscripţie şi unul pentru listele de candidaţi prezentate de partidele politice.

Jumătate din membrii Bundestagului sunt candidaţi aleşi direct în cadrul circumscripţiilor. Cealaltă jumătate este formată din candidaţii care au primit mandate pe baza rezultatelor obţinute de listele de candidaţi ale partidelor. Al doilea vot de care dispun alegătorii este cel mai important vot, întrucât determină nu numai distribuirea de mandate, ci şi ierarhizarea partidelor. 

Compoziţia Parlamentului reflectă aproape identic procentele obţinute de partide din totalul celui de-al doilea vot. Dacă un partid câştigă mai multe mandate de circumscripţie decât i-ar permite procentul obţinut la votul al doilea, el poate păstra mandatele suplimentare, crescând corespunzător numărul parlamentarilor.  

Reglementare juridică

▪ Legea electorală federală, cu modificările ulterioare; 

▪ Legea partidelor politice din 24 iulie 1967, cu modificările ulterioare 

 


I. Finanţarea guvernamentală


Pentru finanţarea campaniilor electorale şi a activităţilor generale pe care le desfăşoară, partidele politice din Germania utilizează fonduri financiare care provin din diverse surse de venituri; cele mai importante dintre acestea sunt subvenţiile publice, cotizaţiile şi donaţiile din surse private. Legea limitează însă nivelul subvenţiilor publice şi suma totală alocată finanţării partidelor politice. 

Beneficiază de finanţare publică partidele aflate în campanie electorală şi care au obţinut 0,5% din voturi la precedentele alegeri federale sau 1% din voturile exprimate la alegerile la nivel de land.

Legea nu conţine prevederi speciale referitoare la finanţarea candidaţilor şi la plafonul cheltuielilor efectuate în timpul campaniei electorale.

Pentru acoperirea cheltuielilor ocazionate de organizarea şi desfăşurarea alegerilor, Guvernul federal rambursează Landurilor o sumă al cărei cuantum variază în funcţie de numărul alegătorilor din fiecare Land. În acest sens, Ministerul Federal de Interne stabileşte o sumă fixă/alegător şi o supune aprobării Bundesratului.

În timpul campaniei electorale, se alocă gratuit timpi de antenă la posturile publice de radio şi televiziune. Numărul şi durata acestora se determină în funcţie de rezultatele obţinute de partide la alegerile precedente. Contra cost, partidele îşi pot asigura publicitate electorală şi la posturile private de radio şi televiziune.

Se asigură, de asemenea, cu titlu gratuit, spaţii (panouri) pentru afişarea de materiale electorale. 

Legea privind partidele politice reglementează în detaliu aspectele legate de finanţarea partidelor politice în general. Statul alocă partidelor politice fonduri pentru finanţarea activităţilor lor generale în funcţie de : rezultatele obţinute la precedentele alegeri federale, de land şi europene;  suma totală a cotizaţiilor; suma totală a donaţiilor. 

Prevederi legale referitoare la finanţarea directă:

▪ Suma totală anuală pe care partidele politice o pot primi din fondurile publice este de 133 milioane de euro (limita absolută).

▪ Anual, fiecărui partid politic i se alocă:

- 0,70 euro pentru fiecare vot valabil exprimat pentru lista sa; 

- 0,70 euro pentru fiecare vot obţinut într-o circumscripţie electorală în care un partid nu a prezentat o listă de candidaţi;

- 0,38 euro pentru fiecare euro primit din alte surse (cotizaţii sau donaţii), până la limita unei sume de 3.300 euro/persoană. 

▪ Partidele care au obţinut peste 4 milioane de voturi, primesc pentru primele 4 milioane de voturi 0,85 euro/vot. 

Prevederi legale privind finanţarea indirectă:

▪ Sprijin financiar substanţial acordat fundaţiilor partidelor politice. De regulă, fundaţiile conduc institute de cercetare, stipendiază activitatea savanţilor şi organizează seminarii şi cursuri de educaţie civică. Acestea primesc, de la bugetul de stat, anumite fonduri, a căror valoare este oarecum proporţională cu reprezentarea în Parlament a partidelor la care sunt afiliate. 

▪ Contribuţiile parlamentarilor. Conform unor analişti, o formă de subvenţionare indirectă o constituie şi contribuţia membrilor parlamentului, care participă la bugetul partidelor lor cu un procent din salariu. În cazul partidelor politice importante, aşa-zisul impozit de partid reprezintă aproximativ 10% din salariu. 

▪ Sprijin acordat organizaţiilor de tineret ale partidelor politice. 

▪ Acordarea de facilităţi fiscale persoanelor fizice (nu însă şi corporaţiilor sau societăţilor comerciale) care fac donaţii politice. 

 


II. Finanţarea neguvernamentală 

Cu respectarea condiţiilor prevăzute de lege, partidele politice şi candidaţii individuali au dreptul de a accepta donaţii făcute atât de persoane fizice, cât şi de corporaţii/societăţi comerciale. 

Donaţiile de până la 1.000 euro se pot efectua în bani lichizi.

Sunt permise donaţiile făcute de: 

▪ cetăţenii germani şi cetăţenii europeni (care pot face donaţii în orice moment şi de orice valoare); 

▪ donaţiile oferite de întreprinderile la care peste 50% din acţiuni sunt deţinute de cetăţeni germani;

▪ donaţiile făcute partidelor minorităţilor naţionale, transferate din ţări vecine Germaniei în care trăiesc grupurile etnice respective; 

▪ donaţii ale cetăţenilor străini care nu depăşesc suma de 1.000 euro.

Sunt ilegale următoarele tipuri de donaţii: 

▪ cele făcute de organismele publice, de grupurile parlamentare sau de grupurile din cadrul unor organisme locale; 

▪ cele făcute de organisme private şi asociaţii non-profit sau care, conform statutelor sau regulamentelor de organizare şi funcţionare, au în mod exclusiv scopuri caritabile sau religioase; 

▪ donaţiile făcute de organizaţii profesionale;

▪ donaţiile făcute de întreprinderi publice/întreprinderi la care statul deţine cel puţin 25% din acţiuni;

▪ donaţiile individuale anonime de peste 500 euro;

▪ donaţiile care în mod clar sunt făcute pentru obţinerea unor avantaje economice sau politice. 

Contribuţiile ilegale, atât străine cât şi naţionale, se transmit imediat preşedintelui Bundestagului, care, anual, dispune transferul acestora către instituţii caritabile, religioase sau de cercetare ştiinţifică. 

Partidele politice care au primit donaţii în valoare de cel puţin 10.000 euro/an au obligaţia evidenţierii lor în bilanţul contabil, împreună cu datele de identificare ale donatorilor. Donaţiile care depăşesc suma de 50.000 euro se declară Preşedintelui Bundestagului.

III. Controlul activităţii de finanţare 

Anual, partidele politice sunt obligate să prezinte rapoarte financiare Preşedintelui Bundestagului, care dispune publicarea lor sub forma unui document legislativ.

Bilanţul contabil al fiecărui partid politic trebuie verificat şi certificat de un expert contabil autorizat. Certificatul de control financiar se anexează raportului anual financiar, înainte ca acesta să fie predat şi publicat.

Rapoartele anuale furnizează informaţii privind veniturile, cheltuielile, activul, debitele şi valoarea patrimonială netă a partidului, la nivel federal, de land şi de district. Acurateţea raportului financiar este garantată de expertul contabil autorizat, care are acces la toate documentele şi informaţiile ce îi sunt necesare.

În anul de după alegeri, cheltuielile electorale se evidenţiază într-un capitol separat.

 
IV. Sancţiuni

În Germania, sancţionarea încălcării prevederilor legale privind finanţarea partidelor nu reprezintă un capitol important.

Primirea de donaţii ilegale şi neexpedierea lor imediată Preşedintelui Bundestagului, folosirea necorespunzătoare a fondurilor sau nedeclararea acestora se sancţionează cu amendă, al cărei cuantum este dublul valorii sumei în cauză.

Nu există un organism public specializat care să vegheze la punerea în practică a reglementărilor de finanţare publică. În afara comisiilor electorale şi a tribunalelor, aplicarea legii electorale intră în competenţa Preşedintelui Bundestagului.

  ITALIA

Membrii Parlamentului bicameral al Italiei sunt aleşi pe o perioadă de 5 ani, prin vot universal şi direct. Camera Deputaţilor are 630 membri, iar Senatul 315.
Reglementare juridică

▪ Legea nr.515/1993 privind disciplina campaniilor electorale pentru alegerile în Camera Deputaţilor şi în Senat, cu modificările ulterioare 

Legea reglementează stabilitatea şi eficienţa guvernamentală, integritatea procesului electoral prin acordarea de şanse egale în folosirea mijloacelor media, controlul şi reducerea costurilor mari ale campaniei politice şi mai ales a costurilor pentru publicitatea electorală.

I. Finanţarea guvernamentală 

1. Finanţarea guvernamentală directă

În Italia, contribuţia statului la cheltuielile generate de desfăşurarea campaniei electorale are forma unui fond electoral care se împarte în mod egal celor două Camere ale Parlamentului.

Fiecare din cele două Camere asigură, după criterii proprii, rambursarea cheltuielilor electorale către partidele politice, listele sau grupurile de candidaţi şi alte formaţiuni politice.

Astfel, la Senat, cheltuielile de campanie se rambursează pe baza unui criteriu regional proporţional cu numărul de locuitori din fiecare regiune electorală. În cadrul unei regiuni, suma este împărţită candidaţilor sau grupurilor politice în funcţie de numărul voturilor primite. 

Beneficiază de aceste fonduri:

▪ grupurile de candidaţi care au cel puţin un candidat ales sau care au obţinut minimum 5% din numărul voturilor valabil exprimate în regiunea lor electorală; 

▪ candidaţii care, fără a fi membri ai unei grupări politice, au fost aleşi sau au obţinut cel puţin 15% din totalul voturilor valabil exprimate în regiunea lor electorală. 

La Camera Deputaţilor, rambursarea se face în funcţie de voturile obţinute, partidelor care au obţinut mai mult de 4% din voturile valabil exprimate şi partidelor care au cel puţin un candidat ales şi care au obţinut, la nivel naţional, minimum 3% din voturi.

O reglementare specială priveşte rambursarea cheltuielilor electorale partidelor şi formaţiunilor politice care au prezentat liste de candidaţi sau candidaturi exclusiv în regiunile cu statut special ale minorităţilor lingvistice; pentru fiecare candidat ales se rambursează o sumă egală cu suma medie rambursată parlamentarilor partidelor şi formaţiunilor politice care nu au prezentat liste proprii exclusiv în acele regiuni.

În ceea ce priveşte limitele cheltuielilor electorale, Legea nr.515/1993 prevede următoarele:

Pentru candidaţi: cheltuielile acestora nu trebuie să depăşească totalul rezultat prin adăugarea la o bază fixă (80 milioane de lire)
 a unei sume obţinute prin înmulţirea sumei de 100 lire cu numărul de cetăţeni având reşedinţa în districtele electorale uninominale sau în cazul districtelor electorale în care atribuirea de mandate se face pe baza sistemului proporţional, prin înmulţirea sumei de 10 lire cu numărul locuitorilor din respectivele districte.

Pentru partide: cheltuielile efectuate de orice partid sau formaţiune politică nu trebuie să depăşească totalul rezultat prin înmulţirea sumei de 200 lire cu numărul total al locuitorilor din circumscripţiile în care au prezentat candidaţi pentru Senat sau Cameră.

În conformitate cu legea, constituie cheltuieli electorale: cheltuielile pentru închirierea localurilor electorale, pentru călătoriile efectuate în timpul campaniei, cheltuielile telefonice şi poştale şi alte cheltuieli asimilate acestora; cheltuielile prilejuite de producerea, achiziţionarea, închirierea, distribuirea şi difuzarea de materiale şi mijloace de propagandă; cele legate de organizarea, în locuri publice, de manifestări de propagandă cu caracter social, cultural sau sportiv; cheltuielile făcute pentru ansamblul operaţiunilor de prezentare de liste electorale; obligaţiile băneşti asumate în vederea realizării propagandei electorale; plata personalului folosit pentru prestarea de servicii inerente campaniei electorale.

2. Finanţarea guvernamentală indirectă

▪ Una dintre cele mai importante inovaţii ale Legii electorale din 1993 a fost cea referitoare la dreptul partidelor, al listelor de candidaţi şi al organizaţiilor politice de a avea acces, în condiţii de egalitate, la timpi de antenă puşi la dispoziţie de reţelele de radio şi televiziune, publice şi private. 

Astfel, reţeaua publică radio-tv alocă, în mod gratuit, un anumit număr de timpi de antenă, în conformitate cu reglementările elaborate de o comisie parlamentară specială.

Mai mult decât atât, pentru asigurarea unui acces egal tuturor competitorilor, cu 30 de zile înaintea datei alegerilor, conducătorii reţelelor radio-tv, publice şi private, naţionale şi locale, ca şi directorii de ziare şi periodice, trebuie să-şi anunţe public intenţia de a emite sau publica emisiuni sau materiale de propagandă electorală.

▪ Pentru tipărirea materialelor electorale, se acordă o reducere a taxei pe valoarea adăugată. 

▪ Cu respectarea anumitor condiţii, se acordă o reducere a taxei poştale pentru trimiterile poştale de materiale electorale în teritorii. 

▪ Nu se acordă scutiri de taxe sau credite pentru cei care contribuie la fondurile financiare de campanie ale partidelor politice sau ale candidaţilor. 

II. Finanţarea neguvernamentală 

▪ Orice formă de finanţare privată, inclusiv punerea la dispoziţie de servicii, este permisă: 

- persoanelor fizice şi juridice naţionale. Orice donaţie sau contribuţie care depăşeşte suma de 10 milioane de lire pe an se comunică, împreună cu numele donatorului şi cu documentele justificative, preşedintelui Camerei de care aparţine candidatul (nivelul donaţiei este reevaluat periodic de către ministrul de interne, pe baza indicelui ISTAT al preţurilor);

- persoanelor fizice şi juridice străine, organizaţiilor străine. Pentru contribuţiile acestora nu se prevăd restricţii speciale; singura cerinţă legală este cea a declarării lor de către beneficiarul donaţiei;

▪ Suma admisă de lege drept maximum de contribuţie la fondurile de campanie ale unui candidat este de 20 milioane de lire. Legea nu prevede însă nici o limitare pentru contribuţiile făcute în beneficiul partidelor. 

▪ Finanţarea privată este interzisă: 

- organelor administraţiei publice, organizaţiilor guvernamentale şi societăţilor la care statul deţine cel puţin 20% din capital;

- secretarilor politici şi oricăror altor persoane din conducerea partidelor politice, care au responsabilităţi administrative sau politice în cadrul unor organizaţii naţionale sau locale.

III. Controlul activităţii de finanţare

▪ Fondurile pentru finanţarea campaniei electorale sunt colectate şi gestionate exclusiv prin intermediul unui agent oficial financiar (mandatar electoral) desemnat în acest scop de candidaţi/partide. Un candidat nu poate avea decât un singur mandatar electoral, iar un mandatar nu poate fi angajat de mai mulţi candidaţi.  Mandatarul electoral deschide un cont curent bancar unic în care se înregistrează toate contribuţiile şi donaţiile primite, precum şi toate cheltuielile electorale efectuate. La deschiderea contului se specifică numele candidatului în interesul căruia acţionează mandatarul.

▪ La încheierea alegerilor,  fiecare candidat (ales sau nu), ca responsabil unic pentru cheltuielile electorale efectuate, trebuie să semneze şi să trimită Colegiului Regional de Garanţie Electorală (organ însărcinat cu verificarea documentelor transmise de candidaţi şi cu stabilirea sancţiunilor prevăzute de lege, care funcţionează pe lângă Curtea de Apel sau pe lângă Tribunalul teritorial) următoarele documente: 

- o declaraţie privind cheltuielile efectuate şi obligaţiile asumate pentru propaganda electorală;

- un document privind contribuţiile primite, indiferent de formă, inclusiv a contribuţiilor sub forma punerii la dispoziţie de servicii, cu o valoare mai mare de 10 milioane de lire;

- o dare de seamă, contrasemnată de mandatarul electoral, prin care certifică veridicitatea datelor referitoare la finanţarea campaniei şi a cheltuielilor electorale efectuate (cu datele de identificare ale persoanelor care au contribuit cu bani sau servicii de peste 10 milioane de lire, precum şi cu menţionarea tuturor contribuţiilor indiferent de valoare, provenind de la diverşi subiecţi);

- extrasele contului bancar sau poştal folosit.

Candidaţii aleşi depun această documentaţie în termen de 15 zile de la validarea alegerii.

Editorii de periodice, precum şi titularii licenţelor de emisie radio-tv au obligaţia de a comunica Colegiului Regional de Garanţie Electorală, în termen de 30 de zile de la alegeri, date privind serviciile de propagandă electorală efectuate, numele celor care au participat, spaţiile acordate cu titlu gratuit sau cu tarife reduse, numele subiecţilor care au efectuat plăţile respective. În acest fel, Colegiului are posibilitatea de a realiza un control încrucişat al activităţii financiare desfăşurate în timpul campaniei electorale.

Dacă în termen de 180 de zile Colegiul Regional de Garanţie Electorală nu semnalează candidatului existenţa vreunei nereguli, raportul financiar se consideră aprobat.

▪ În termen de 45 de zile de la încheierea alegerilor, partidele politice trebuie să prezinte preşedinţilor Camerelor Parlamentului un raport-bilanţ al surselor de finanţare şi al cheltuielilor electorale efectuate. Aceştia trimit rapoartele, în vederea verificării, la Curtea de Conturi. 

Controlul se realizează în termen de 6 luni de la primirea rapoartelor (pentru motive întemeiate, Curtea poate prelungi acest termen cu încă cel mult 3 luni). Rezultatul verificării se prezintă direct de către Curtea de Conturi, preşedinţilor celor două Camere.

Obligaţia legală de întocmire a raportului financiar reprezintă atât o condiţie pentru rambursarea cheltuielilor electorale, cât şi o pârghie de control a statului în ce priveşte sursele şi modul de gestionare a fondurilor electorale.

Pentru asigurarea transparenţei activităţii financiare electorale, Legea nr.441/1982 referitoare la prezentarea publică a situaţiei patrimoniale a candidaţilor aleşi, precum şi a unor oficiali numiţi, prevede obligativitatea depunerii, în următoarele luni de după alegeri, de către parlamentari, membrii guvernului şi ai consiliilor regionale, a unei declaraţii privind bunurile imobiliare din patrimoniul lor, eventualele funcţii manageriale sau administrative pe care le-ar putea deţine în cadrul unei societăţi, precum şi a celei mai recente copii după declaraţia de venit. Informaţiile cuprinse în aceste declaraţii sunt puse la dispoziţia alegătorilor.

IV. Sancţiuni 

▪ Pentru încălcarea de către candidaţi a dispoziţiilor referitoare la finanţare, Legea nr.515/1993 prevede exclusiv amenzi administrative: 

- de la 10 la 100 milioane lire pentru: acceptarea de contribuţii care depăşesc suma legală de 20 milioane lire; declararea de date false în raportul financiar; nedeclararea contribuţiilor mai mari de 10 milioane lire; 

- de la 50 la 200 milioane lire pentru: nedepunerea de către candidaţi a raportului financiar; nedepunerea de către un candidat ales, în termen de 15 zile, a raportului financiar. În acest ultim caz, se prevede şi sancţiunea decăderii din funcţia publică în care a fost ales. 

Aplicarea acestor sancţiuni intră în competenţa Colegiului Regional de Garanţie Electorală.

▪ Sancţiunile prevăzute pentru nerespectarea dispoziţiilor legale de către partide se aplică de Colegiul Curţii de Conturi. Astfel: 

- nedeclararea de către partidele politice a surselor de finanţare se pedepseşte cu amendă de la 10 la 100 milioane lire; 

- neprezentarea de către partide a raportului financiar se sancţionează diferit, după cum subiectul în cauză are sau nu dreptul la finanţare publică: 

· pentru subiecţii care au acest drept, se suspendă rambursarea cheltuielilor electorale până la realizarea verificării financiare legale; 

· pentru partidele care nu au acest drept, sancţiunea este amenda de la 10 milioane lire până la 1 miliard; 

- nerespectarea limitelor legale ale cheltuielilor electorale se sancţionează cu o amendă care nu poate fi mai mică decât jumătatea sumei excedentare şi mai mare decât triplul ei. 

▪ Art.7 din Legea nr.195/1974 prevede că persoanele din cadrul organelor administraţiei publice, al organismelor guvernamentale sau al  companiilor de stat care au încălcat  interdicţia legală de finanţare a partidelor politice se sancţionează cu pedeapsa închisorii de la 6 luni la 4 ani şi cu o amendă a cărei valoare maximă poate reprezenta  triplul donaţiei. Pedepsele se aplică şi beneficiarilor donaţiilor. 

  

MAREA BRITANIE

Parlamentul Marii Britanii este compus din Camera Lorzilor, formată din 724 membri (din care 594 sunt numiţi pe viaţă) şi Camera Comunelor, formată din 646 parlamentari aleşi prin vot universal. Alegerile au loc o dată la 5 ani.

Reglementare juridică

▪ Legea din anul 2000 privind partidele politice, alegerile şi referendumurile

▪ Legea privind reprezentarea poporului din 1983, cu modificările ulterioare

I. Finanţarea guvernamentală 

1. Finanţarea guvernamentală directă

Fondurile financiare ale partidelor provin în cea mai mare parte din contribuţiile făcute de suporterii lor. Colectarea de fonduri este o componentă esenţială a activităţii tuturor partidelor politice, banii astfel colectaţi reprezentând singura sursă de finanţare a campaniei electorale.

Finanţarea publică a partidelor politice este modestă, sume relativ mici fiind puse îndeosebi la dispoziţia partidelor de opoziţie, în scopul de a contrabalansa puterea partidului de guvernământ şi pentru ca reprezentanţii lor în Parlament să-şi poată îndeplini sarcinile parlamentare. Subvenţia se alocă partidelor care au cel puţin doi membri aleşi în Parlament sau un membru ales şi un minimum de 150.000 voturi obţinute. 

Legea din 2000 privind partidele politice, alegerile şi referendumurile reglementează distinct cheltuielile electorale ale partidelor politice şi cheltuielile electorale ale candidaţilor.

Cheltuielile electorale ale unui partid se referă la costurile suportate de acesta pentru realizarea unor emisiuni publicitare, de propagandă, pentru transmiterea de materiale electorale către alegători, pentru transport, pentru organizarea de diverse evenimente electorale sau efectuarea de sondaje. Sunt cuprinse în această categorie şi cheltuielile speciale („notional expenditure”) efectuate de o persoană/organizaţie care transferă sau furnizează bunuri, servicii sau facilităţi în folosul partidului, cu titlu gratuit sau practicând o reducere de 10% la valoarea de piaţă a acestora.

 
Cheltuielile electorale ale unui candidat sunt cele efectuate pentru bunuri/servicii folosite în scopul alegerii candidatului, după data depunerii candidaturii: editarea de pliante/foi volante publicitare ale candidatului, tipărirea de postere cu fotografia şi numele acestuia, închirierea unei locaţii-sediu pentru dirijarea activităţilor de campanie, baloane, insigne personalizate, etc.

Limitele cheltuielilor electorale ale partidelor politice care participă la alegerile parlamentare (din Anglia
) sunt stabilite în funcţie de numărul circumscripţiilor şi/sau al regiunilor în care partidul prezintă candidaţi. Limita o constituie fie rezultatul înmulţirii sumei de 30.000 lire cu numărul de circumscripţii în care partidul are candidaţi, fie suma de 810.000 lire. Pentru un partid prezent în toate cele 529 circumscripţii electorale din Anglia, limita maximă a cheltuielilor electorale este de 15,87 milioane lire.

Limitele maxime ale cheltuielilor electorale ale candidaţilor se calculează separat pentru fiecare circumscripţie, pe baza unei formule care ia în considerare mărimea şi natura fiecărei circumscripţii. Limitele sunt revizuite periodic de către Parlament (de regulă, înaintea alegerilor generale). La alegerile din 2001, pentru circumscripţiile din mediul rural limita a fost de 6,2 pence/alegător, la care s-a adăugat o sumă de 5.483 lire, iar pentru circumscripţiile din mediul urban, limita a fost de 4,6 pence/alegător, la care s-a adăugat suma de 5.483 lire.

2. Finanţarea guvernamentală indirectă

Finanţarea indirectă a alegerilor se realizează, în general, prin asigurarea condiţiilor de funcţionare a mecanismului electoral şi prin acordarea unor facilităţi. Astfel:

▪ Se alocă gratuit timpi de antenă la posturile de radio şi televiziune; durata acestora este determinată de numărul de candidaţi prezentaţi de partide. Alocarea timpilor de antenă se face de Comitetul pentru emisiunile politice ale partidelor (alcătuit din reprezentanţi ai partidelor, ai Companiei Britanice de Radio şi Televiziune şi ai Autorităţii Independente Radio).  Este interzisă cumpărarea de timpi de antenă pentru realizarea propagandei electorale. Cu toate acestea, B.B.C. şi alte posturi radio/TV independente pot acorda acestora, cu titlu gratuit, spaţii pentru emisiunile de propagandă electorală.

▪  În campania electorală, partidele politice au dreptul de a folosi gratuit încăperi aflate în incinta şcolilor şi a altor instituţii, cu obligaţia de a achita costul încălzirii, al iluminatului şi întreţinerii lor pe perioada de folosire. 

▪ Cu respectarea condiţiilor legale, se asigură gratuitatea trimiterilor poştale  electorale (materiale/comunicări). 

▪ Nu se acordă facilităţi fiscale pentru contribuţiile individuale făcute partidelor politice. 

▪ Cadourile sunt scutite de taxa de succesiune, dacă se fac în favoarea partidelor care au cel puţin 2 reprezentanţi în Camera Comunelor sau un reprezentant şi 150.000 voturi primite. 

 
II. Finanţarea neguvernamentală 

▪ În Marea Britanie, partidele politice şi candidaţii pot accepta donaţii de peste 200 de lire numai de la „donatorii permişi”, respectiv: persoane fizice înscrise în registrul electoral; partide politice naţionale înregistrate; companii naţionale; sindicate naţionale (acestea se pot implica în activitatea politică a partidelor, dacă majoritatea membrilor votează în favoarea partidului respectiv; fondul destinat finanţării politice se evidenţiază separat de celelalte active ale sindicatului; nici un membru de sindicat nu poate fi obligat să contribuie la fondul politic); companii naţionale cu responsabilitate limitată. 

Donaţiile de peste 200 de lire făcute de persoane/entităţi care nu fac parte din categoriile de donatori permişi trebuie returnate. 

Donaţiile anonime nu pot fi acceptate.

În perioada campaniei electorale, partidele politice participante la alegeri sunt obligate să prezinte săptămânal rapoarte privind donaţiile acceptate de peste 5.000 lire. (În activitatea lor generală, partidele politice au obligaţia de a prezenta trimestrial Comisiei Electorale un raport privind donaţiile în bani şi contribuţiile primite la sediul central al partidului sau de către compartimentele financiare ale partidului. În raport trebuie să figureze: toate donaţiile de peste 5.000 lire acceptate de sediul central, toate donaţiile de peste 1.000 lire acceptate de compartimentul financiar al partidului; orice donaţie nepermisă de peste 200 de lire acceptată de partid; orice donaţie anonimă de peste 200 de lire).

III. Controlul activităţii de finanţare

După alegeri, partidele politice au obligaţia de a prezenta Comisiei Electorale raportul financiar privind cheltuielile de campanie. Raportul financiar se depune în următoarele termene: 3 luni de la data desfăşurării alegerilor în cazul în care nivelul cheltuielilor electorale este de până la 250.000 lire; 6 luni de la data desfăşurării alegerilor în cazul în care cheltuielile electorale depăşeşte suma de 250.000 lire.

Partidele care au cheltuit peste 250.000 lire trebuie să depună, suplimentar raportului financiar, un certificat de audit eliberat de un auditor independent.

În ce priveşte candidaţii, persoana abilitată să gestioneze fondurile financiare electorale este agentul financiar desemnat de candidat. Agentul financiar are obligaţia întocmirii şi transmiterii, în termen de 35 de zile de la anunţarea rezultatelor alegerilor, un raport financiar privind cheltuielile efectuate pentru campania electorală a propriului candidat, unui organ special (returning officer, care de regulă este un înalt funcţionar guvernamental cu competenţă în acest domeniu),

IV. Sancţiuni

Sunt calificate infracţiuni şi se pedepsesc cu amendă de 5.000 de lire, următoarele fapte:

▪ acceptarea de către o persoană ineligibilă a calităţii de trezorier adjunct al unei partid politic; 
▪ efectuarea cheltuielilor electorale de către persoane neautorizate; 

▪ efectuarea de plăţi de către persoane neautorizate;

▪ depăşirea plafonului legal al cheltuielilor electorale;

▪ neprezentarea, de către trezorier, a raportului financiar la Comisia Electorală.

Legea reglementează, de asemenea, sancţiunile civile care pot fi aplicate partidelor politice pentru netransmiterea, în termen legal, la Comisia Electorală, a anumitor notificări sau rapoarte. Sancţiunea se individualizează în funcţie de durata depăşirii termenului. Astfel: pentru netransmiterea notificării referitoare la schimbarea trezorierului adjunct sau la schimbarea adresei în următoarele 14 şi 18 zile de la modificare, amenda prevăzută este de 500 lire dacă perioada depăşită nu este mai mare de 3 luni; pentru neprezentarea raportului financiar în termenul legal, amenda este de 1.000 lire, dacă perioada depăşită este între 3-6 luni. 

 

OLANDA

Parlamentul Olandei, care este monarhie constituţională, este alcătuit din două Camere: Camera Superioară (the Upper House, cu 75 de membri aleşi de membrii celor 12 consilii provinciale, prin alegeri indirecte) şi Camera Inferioară (the Lower House, cu 150 de membri aleşi direct). Durata mandatului parlamentar este de 4 ani.

I. Finanţarea guvernamentală

1. Finanţarea guvernamentală directă
În mod tradiţional, partidele politice din Olanda au fost reticente în a accepta instaurarea unui sistem de subvenţionare publică. Ca atare, nu există reglementări legale privind finanţarea de către stat a campaniei electorale a partidelor politice. Legea privind alegerile nu conţine prevederi referitoare la finanţarea campaniei electorale.

Pentru a-şi menţine autonomia, precum şi pentru a evita efectele schimbărilor de guverne, grupările politice au preferat să-şi constituie fondurile din cotizaţiile membrilor lor şi din mici donaţii.

În Olanda, campaniile electorale nu sunt costisitoare. Conform unei estimări din anul 2000, cheltuielile pe alegător sunt în medie de 1 gulden (în SUA acestea erau de 7 ori mai mari, iar în Germania de 20 de ori mai mari).

2. Finanţarea guvernamentală indirectă

Conform Legii privind media, care reglementează una din formele de finanţare indirectă, Comisariatul pentru Media este abilitat să aloce gratuit timpi de antenă la radio şi televiziune partidelor politice şi grupărilor care deţin unul sau mai multe locuri în Camera Inferioară. Comisariatul poate aloca timpi suplimentari de antenă partidelor sau grupărilor politice prezente cu liste de candidaţi în cele 19 districte electorale. 

În Olanda, accesul gratuit la mass-media este considerat ca un ajutor direct (în majoritatea ţărilor el este privit ca o formă indirectă de finanţare).

II. Finanţarea neguvernamentală

Olanda este singura ţară europeană în care partidele politice depind în totalitate de contribuţiile membrilor lor. Partidele politice obţin banii necesari campaniei electorale, în principal, din cotizaţii şi din fondurile special constituite pentru campania electorală.

▪ Persoanele fizice care contribuie la finanţarea partidelor politice beneficiază de o reducere a impozitului pe venit, cu condiţia ca donaţiile să reprezinte de la 1% la 10% din valoarea venitului lor anual. 

▪ Unele partide politice subordonează subscripţia anuală, venitului sau vârstei membrilor lor. 

▪ În funcţie de orientarea politică a partidului, unele contribuţii pot proveni din domeniul afacerilor sau al industriei. Donaţiile făcute de companiile private permit acordarea unor reduceri de impozit, cu condiţia ca valoarea lor să fie cuprinsă între minimum 500 de guldeni şi maximum 6% din profitul total. 

Contribuţiile provenite de la companiile private nu reprezintă o practică generală; unele partide au hotărât să limiteze numărul şi tipul de donaţii pe care le pot accepta.

▪ În absenţa unei legislaţii în domeniu, nu există limitări pentru sumele cu care atât cetăţenii şi organizaţiile olandeze, cât şi persoanele sau grupurile din străinătate pot contribui la finanţarea campaniei electorale a partidelor politice. 

 

POLONIA

Parlamentul Poloniei (Adunarea Naţională) este alcătuit din Seim (Camera Deputaţilor), compus din 460 deputaţi, şi Senat, compus din 100 senatori. Durata legislaturii este de 4 ani.

Reglementare juridică

▪ Legea din 12 aprilie 2001 privind alegerile în Seimul şi Senatul Poloniei 

I. Finanţarea guvernamentală 

1. Finanţarea guvernamentală directă
În Polonia, comitetele electorale sunt structuri temporare înfiinţate de partidele politice şi de organizaţiile de alegători, şi autorizate de Comisia Electorală Naţională, în scopul de a le reprezenta legal în campania electorală.

Partidele politice ale căror comitete electorale au participat la alegeri sau comitetele electorale ale alegătorilor au dreptul la o alocaţie de la bugetul statului, pentru fiecare mandat de deputat/senator obţinut.

Cuantumul alocaţiei pentru fiecare mandat câştigat se calculează prin împărţirea sumei cheltuielilor evidenţiate în rapoartele financiare ale comitetelor electorale care au obţinut cel puţin un mandat, la numărul 560, şi înmulţirea rezultatului cu numărul de mandate câştigate. Alocaţia nu poate depăşi suma cheltuielilor electorale evidenţiate în raportul electoral.

Alocaţia astfel calculată se transferă în contul bancar indicat de comitetul electoral, de către Ministerul Finanţelor. Acesta din urmă efectuează transferul pe baza informaţiilor primite de la Comisia Electorală Naţională privind dreptul comitetului electoral de a primi alocaţia, precum şi a informaţiilor referitoare la numărul mandatelor câştigate.

2. Finanţarea guvernamentală indirectă
▪ Statul suportă cheltuielile ocazionate de pregătirea şi organizarea alegerilor de către Comisia Electorală Naţională, Biroul Electoral Naţional, comisiile electorale subordonate, structurile guvernamentale/alte organe ale statului cu atribuţii în materie. 

▪ În perioada campaniei electorale, posturile publice, naţionale şi regionale, de radio şi televiziune alocă, conform legii, timpi de antenă, în mod gratuit şi pe baze de egalitate, pentru transmiterea programelor electorale. 

II. Finanţarea neguvernamentală

▪ Cheltuielile de campanie efectuate de către comitetele electorale se suportă din fonduri proprii, constituite într-un Fond electoral, la nivelul fiecărui partid politic. Responsabilitatea gestionării resurselor financiare ale unui comitet electoral revine agentului financiar desemnat de acesta.

▪ Este interzisă acceptarea de fonduri/bunuri sau servicii gratuite oferite de persoanele fizice (fac excepţie cetăţenii polonezi cu reşedinţa în străinătate) sau de străinii rezidenţi pe teritoriul Poloniei.

▪ Orice comitet electoral poate contracta împrumuturi bancare în vederea desfăşurării campaniei electorale.

▪ Este interzisă organizarea de colecte publice pentru strângerea de fonduri destinate comitetelor electorale. 

▪ Fondurile financiare ale fiecărui comitet electoral se depun într-un cont bancar. Contribuţiile financiare trebuie făcute exclusiv prin cec, transfer bancar sau card de credit. Valoarea totală a unei contribuţii făcute de o persoană nu poate depăşi echivalentul a 15 salarii minime pe economie. 
▪ În condiţiile stabilite de lege, plafonul cheltuielilor electorale se stabileşte luându-se în considerare suma de 1 zlot/alegător. 

▪ Cheltuielile pentru propaganda electorală nu pot depăşi 8% din plafonul stabilit.

▪ În cazul în care fondurile de campanie sunt mai mari decât cheltuielile electorale, surplusul existent va fi dirijat fie către Fondul electoral al partidului politic, fie către o instituţie de caritate.

III. Controlul finanţării

▪ În termen de 3 luni de la data desfăşurării alegerilor, agentul financiar al fiecărui comitet electoral are obligaţia de a prezenta Comisiei Electorale Naţionale raportul electoral care trebuie să conţină date referitoare la sursa fondurilor primite, la împrumuturile bancare contractate; raportul trebuie să fie avizat de un auditor competent.

▪ Comisia Electorală Naţională publică rapoartele electorale în Monitorul Oficial al Poloniei,  în termen de 4 luni de la data desfăşurării alegerilor.

▪ Comisia Electorală Naţională poate accepta raportul fără observaţii, poate accepta raportul indicând neregulile identificate sau îl poate respinge

IV. Sancţiuni

Dintre sancţiunile prevăzute de lege pentru nerespectarea condiţiilor referitoare la finanţarea campaniei electorale, pot fi menţionate:

▪ Neacordarea alocaţiei electorale şi a subvenţiei stipulate în Legea privind partidele politice, partidului politic al cărui comitet electoral nu a respectat termenul legal de depunere a raportului electoral.

▪ Diminuarea alocaţiei cu  suma echivalentă valorii întreite a fondurilor primite sau rambursate ilegal în cazul respingerii  raportului electoral din aceste motive.  Această reducere nu poate reprezenta peste 75% din valoarea alocaţiei electorale stabilită prin lege.

▪ Amendă între 1.000 şi 100.000 zloţi pentru orice persoană care, în mod ilegal, contribuie/face cheltuieli/transferuri la/din fondurile comitetului electoral, care organizează colecte publice sau care primeşte fonduri din alte surse decât Fondul electoral al partidului. 

▪ Amendă şi/sau închisoare la cel mult doi ani pentru agentul financiar care nu şi-a îndeplinit obligaţia de a transfera către o instituţie caritabilă excedentul financiar sau de a depune raportul electoral în termenul prevăzut de lege.

  REPUBLICA CEHĂ

Parlamentul Republicii Cehia este alcătuit din Camera Deputaţilor (200 de membri aleşi pentru o perioadă de 4 ani, conform principiului reprezentării proporţionale) şi Senat (81 de senatori aleşi pentru un mandat de 6 ani, din care 1/3 se aleg la 2 ani, conform principiului majorităţii de voturi).

Reglementare juridică

▪ Legea nr.247/1995 privind alegerea Parlamentului Republicii Cehe, cu modificările ulterioare 

I. Finanţarea guvernamentală 

1. Finanţarea guvernamentală directă
Se acordă numai în cazul alegerilor pentru Camera Deputaţilor. Partidele politice sau coaliţiile care au obţinut 3% sau mai mult din numărul total al voturilor valabil exprimate, vor primi de la bugetul naţional 90 de coroane pentru fiecare vot obţinut.

2. Finanţarea guvernamentală indirectă
▪ În timpul campaniei electorale, se pun la dispoziţia partidelor, coaliţiilor şi candidaţilor independenţi, spaţii egale pentru afişaj publicitar. 

▪ De asemenea, posturile naţionale de radio şi televiziune alocă, în mod gratuit şi proporţional, timpi de antenă (14 ore pentru emisiuni radio şi 14 ore pentru emisiuni TV). Răspunderea pentru conţinutul emisiunilor electorale revine în întregime partidelor politice sau coaliţiilor realizatoare. 

▪ Buletinele de vot sunt tipărite pe cheltuiala guvernului. Ele se tipăresc după ce partidele politice sau coaliţiile competitoare şi-au constituit, conform prevederilor Legii electorale, un depozit-garanţie bancar. 

▪ Cheltuielile ocazionate de activităţile desfăşurate în cadrul campaniei electorale de către organele administraţiei de stat, ale municipalităţilor, precum şi de comisiile electorale se suportă din bugetul naţional.

Pentru alegerile de deputaţi, administraţiile de stat în care se află sediile electorale regionale, vor deschide conturi bancare separat pentru fiecare partid politic sau coaliţie care are liste de candidaţi legal înregistrate.

În aceste conturi, în termen de 3 zile de la notificarea înregistrării listei de candidaţi, fiecare partid politic sau coaliţie are obligaţia să constituie un depozit de 200.000 coroane.

În maximum o lună de la proclamarea rezultatelor alegerii, consiliile electorale regionale vor rambursa fiecărui partid politic sau coaliţii depozitul constituit, cu condiţia ca gruparea politică în cauză să fi întrunit un număr suficient de voturi pentru a se califica în turul de scrutin următor. Depozitele nerambursate se varsă la bugetul naţional.

Constituirea unei garanţii bancare de către fiecare partid politic sau coaliţie este obligatorie şi pentru alegerea senatorilor. În fiecare dintre cele 81 divizii electorale, administraţiile de stat vor deschide conturi separate pentru competitorii electorali. Procedurile sunt aceleaşi ca şi în cazul alegerii de deputaţi, cu două excepţii:

▪ cea a valorii depozitului, care este de 20.000 coroane; 

▪ cea referitoare la rambursare: depozitele se rambursează numai partidelor politice şi coaliţiilor ai căror candidaţi au obţinut cel puţin 6% din totalul voturilor valabil exprimate. 

II. Finanţarea neguvernamentală

▪ Nu există interdicţii sau restricţii privind tipul de donatori, natura/ valoarea donaţiilor, cerinţa de raportare sau verificare a donaţiilor/contribuţiilor. 

▪ Excepţii: este interzisă acceptarea de contribuţii şi cadouri din partea organismelor statului; partidele politice trebuie să menţioneze în raportul financiar  electoral toate datele de identificare ale persoanelor fizice sau juridice care au făcut contribuţii de peste 100.000 coroane. 

SPANIA

Spania este monarhie parlamentară. Conform Constituţiei, puterea legislativă aparţine Parlamentului, care este bicameral: Congresul Deputaţilor (între 300 şi 400 de membri) şi Senatul (259 de membri, din care 208 sunt aleşi prin vot direct şi 51 numiţi de legislativele regionale). Deputaţii şi senatorii sunt aleşi prin vot universal şi secret, pentru un mandat de 4 ani. 

Reglementare juridică 

▪ Legea organică nr.5/1985 privind regimul electoral general, cu modificările ulterioare. 

I. Finanţarea guvernamentală 

1. Finanţarea guvernamentală directă

Legea stabileşte în mod expres principiul subvenţionării de către stat a cheltuielilor efectuate de partide, federaţii sau coaliţii în timpul campaniei electorale. 

Sunt considerate cheltuieli electorale, cheltuielile efectuate pentru: confecţionarea de afişe, postere, plicuri; realizarea propagandei electorale prin diverse mijloace; închirierea de localuri; remunerarea colaboratorilor; plata mijloacelor de transport şi de deplasare necesare candidaţilor şi conducătorilor de partide, federaţii sau coaliţii; corespondenţă şi francare; plata dobânzilor percepute până la data încasării subvenţiei, la creditele primite pentru campania electorală.

Statul subvenţionează cheltuielile efectuate în timpul campaniei electorale în funcţie de numărul mandatelor câştigate de partide, federaţii sau coaliţii. Astfel: 

▪ pentru fiecare mandat obţinut în Congresul Deputaţilor sau în Senat, se acordă 2 milioane de pesetas; 

▪ pentru fiecare vot obţinut de o listă de candidaţi la Congresul Deputaţilor, cu cel puţin un deputat ales, se acordă 75 de pesetas; 

▪ pentru fiecare vot obţinut de fiecare candidat ales în Senat, se acordă 30 de pesetas. 

Tot prin lege sunt stabilite şi limitele cheltuielilor electorale. Regula fundamentală este că nici un partid, federaţie sau coaliţie nu poate face cheltuieli electorale care să depăşească totalul rezultat prin înmulţirea numărului de locuitori din circumscripţiile în care acestea au prezentat candidaturi cu suma de 40 de pesetas. Potrivit legii, limita maximă a cheltuielilor electorale poate fi depăşită cu cel mult 25%.

Nivelul cheltuielilor electorale se actualizează cu prilejul fiecărei alegeri; în termen de 5 zile de la convocarea alegerilor, prin ordinul Ministerului Economiei şi Finanţelor se stabileşte, în funcţie de mai mulţi indicatori,  cuantumul acestora. Art.175 din Legea electorală prevede că sumele se exprimă în pesetas cu "o valoare constantă".

În baza legii, statul poate acorda avansuri la subvenţiile care se acordă partidelor, federaţiilor sau coaliţiilor pentru campania electorală. Suma avansată nu trebuie să depăşească 30% din subvenţia alocată fiecărui partid la ultimele alegeri.

2. Finanţarea guvernamentală indirectă

▪ Partidele politice care au obţinut numărul necesar de mandate de deputaţi şi/sau senatori care să le permită constituirea de grupuri parlamentare, primesc 20 de pesetas pentru fiecare alegător din circumscripţiile în care au prezentat liste de candidaţi. Nu se permite decât acordarea unei singure subvenţii (fie pentru grupul parlamentar din Congresul Deputaţilor, fie pentru cel din Senat). Este o subvenţie indirectă care nu se include în limita cheltuielilor electorale stabilită prin lege.

▪ Statul subvenţionează în mod indirect partidele, federaţiile şi coaliţiile aflate în campanie electorală prin stabilirea unor tarife speciale reduse pentru expedierea prin poştă a materialelor de propagandă electorală. 

▪ În timpul campaniei electorale, partidele, federaţiile şi coaliţiile care prezintă liste de candidaţi în 75 de circumscripţii electorale au dreptul la spaţii de emisie, alocate în mod gratuit, la posturile publice de radio şi televiziune. Durata timpilor de antenă alocaţi gratuit depinde de numărul total al voturilor obţinute de fiecare partid la alegerile precedente. Durata spaţiilor de emisie este după cum urmează: 

· 15 minute pentru partidele, federaţiile sau coaliţiile care nu au obţinut mai mult de 5% din voturi; 

· 30 minute pentru cele care au obţinut între 5 şi 20% din voturi; 

· 45 pentru cele care au obţinut cel puţin 20% din voturi; 

· în cazul formaţiunilor politice noi, care nu au participat la alegerile precedente, legea prevede alocarea gratuită a unui spaţiu de emisie de 10 minute. 

▪ Municipalităţile au obligaţia de a pune la dispoziţia competitorilor electorali, în mod gratuit, amplasamente speciale pentru afişaj, borduri şi spaţii de propagandă în mediile publice şi să acorde alte ajutoare de aceeaşi natură. Partidele politice pot închiria locuri pentru afişarea de materiale de propagandă electorală în spaţii comerciale autorizate, cu condiţia ca suma cheltuită în acest scop să nu depăşească 25% din limitele legale ale cheltuielilor electorale. 

II. Finanţarea neguvernamentală 

▪ Persoanele fizice şi juridice pot face contribuţii la fondurile financiare ale unui partid, federaţie sau coaliţie, pentru alegerile deja convocate, în limita sumei de 1 milion de pesetas. 

▪ Este absolut interzis oricărui organism sau corporaţie din administraţia publică, organismelor para-statale, indiferent de gradul lor de autonomie, de a contribui cu fonduri la conturile electorale ale formaţiunilor politice. Interdicţia se aplică la toate nivelurile/eşaloanele administrative: naţional, regional şi local, precum şi tuturor întreprinderilor care prestează servicii, aprovizionează sau execută lucrări pe baze contractuale cu organismele sus-menţionate. 

▪ Este, de asemenea, interzisă acceptarea contribuţiilor făcute de persoane sau entităţi străine. Fac excepţie contribuţiile organismelor Comunităţilor Europene destinate finanţării alegerilor europene.

III. Controlul activităţii de finanţare 

Toate partidele şi formaţiunile politice participante la alegeri trebuie să desemneze un administrator electoral; acesta are ca obligaţii principale întocmirea evidenţei veniturilor şi a cheltuielilor electorale şi prezentarea de documente justificative pentru ansamblul operaţiunilor contabile efectuate în campania electorală.

Principiile legale care stau la baza activităţii administratorului general sunt:

▪ obligativitatea de a comunica la Comitetul Electoral Central şi la comitetele electorale provinciale deschiderea contului de campanie; această comunicare trebuie făcută în termen de 24 de ore de la deschiderea contului; 

▪ unicitatea şi universalitatea conturilor de campanie: toate fondurile primite de partid sau de candidat pentru finanţarea campaniei electorale trebuie depuse în contul de campanie, cheltuielile electorale urmând să se efectueze din acest cont; 

▪ folosirea contului de campanie exclusiv în scopuri electorale; odată ce s-a încheiat campania electorală, din soldul contului se pot plăti, în termen de 90 de zile, numai cheltuielile electorale deja angajate, dar neachitate. Orice reclamaţie-solicitare legată de neachitarea contravalorii unor bunuri/servicii achiziţionate pentru campania electorală, care nu a fost notificată administratorilor în termen de 60 de zile de la încheierea scrutinului nu se onorează, fiind considerată nulă şi neavenită; 

▪ nominalizarea contribuţiilor financiare: pentru orice persoană care contribuie la fondurile financiare ale unui partid, federaţie sau coaliţie, trebuie să se prezinte şi datele de identificare (nume, adresă, nr. paşaport sau nr. carte de identitate). 

Controlul activităţii financiare desfăşurate de partide, federaţii sau coaliţii în campania electorală se realizează de Comitetul Electoral Central, comitetele de provincie şi de Tribunalul de Conturi.

Comitetul Electoral Central şi comitetele de provincie au dreptul de a cere, în orice moment al perioadei cuprinse între data începerii campaniei electorale şi 100 zile după încheierea alegerilor, băncilor şi caselor de economii, situaţia sau soldul conturilor electorale, precum şi orice date referitoare la identitatea donatorilor.

Între a 100-a şi a 125-a zi de după încheierea alegerilor, partidele care au dreptul la subvenţii, inclusiv cele care au primit avansuri, vor prezenta Tribunalului de Conturi raportul financiar cuprinzând situaţia contabilă detaliată şi însoţită de documentele justificative aferente campaniei electorale. Prezentarea raportului financiar se face de către administratorul general.

După 200 de zile de la alegeri, Tribunalul de Conturi se pronunţă asupra corectitudinii raportului financiar; în cazul în care s-au constatat nereguli sau încălcări ale prevederilor legale referitoare la cheltuielile electorale, el poate propune neaprobarea sau reducerea subvenţiei.

IV. Sancţiuni

▪ Falsificarea datelor contabile din conturi (aporturi sau cheltuieli nereale, sume diminuate sau mărite) se pedepseşte cu închisoare şi amendă de la 30.000 la 300.000 pesetas. 

▪ Administratorii generali sau persoanele autorizate să gestioneze sumele aflate în conturile electorale, care îşi însuşesc sau care deturnează fonduri electorale, se sancţionează cu pedeapsa închisorii şi amendă între 30.000 şi 300.000 pesetas. 

▪ În funcţie de circumstanţele în care au fost comise infracţiunile, tribunalele pot înăspri sau micşora pedepsele. 

SUEDIA

Suedia este monarhie constituţională. Parlamentul este unicameral, fiind alcătuit din 349 de membri (şi un număr egal de membri supleanţi). Alegerile parlamentare au loc la fiecare 4 ani, în luna septembrie. 

Votarea are la bază sistemul listelor de candidaţi şi sistemul proporţional de atribuire a mandatelor. Pentru a obţine un mandat, un partid trebuie să aibă cel puţin 4% din voturile exprimate la nivel naţional sau 12% din voturile exprimate în circumscripţii. Voturile se exprimă pentru listele prezentate de partide, însă alegătorii pot vota preferenţial pentru candidaţi individuali. Pentru candidatul respectiv, în asemenea cazuri, pragul cerut este de 8% din totalul voturilor.

Reglementare juridică

▪ Constituţia Suediei 

▪ Legea electorală din 1994, cu modificările ulterioare 

I. Finanţarea guvernamentală 

Încă din 1966, în Suedia, statul alocă subvenţii anuale tuturor partidelor care au obţinut un anumit procent de voturi la alegerile generale.

Subvenţionarea are la bază câteva principii fundamentale:

▪ calculul subvenţiei se efectuează după un plan precis şi reguli bine stabilite, care exclud posibilitatea aplicării de tratamente preferenţiale; 

▪ valoarea subvenţiei este proporţională cu ponderea politică a partidului;

▪ statul nu exercită nici un control asupra modului de folosire a acestor fonduri; 

▪ în cazul în care un partid câştigă sau pierde mandate, valoarea subvenţiei se modifică progresiv, nu brusc, pentru a se permite acestuia să-şi modifice/planifice activităţile în mod corespunzător; 

▪ toate subvenţiile statale provenind din fonduri publice, se transferă direct organelor naţionale ale partidelor (cu excepţia cazului în care partidul nu decide altfel). 

Subvenţia anuală pe care statul o alocă partidelor politice se împarte în 3 categorii:

▪ subvenţii generale acordate partidelor politice; 

▪ subvenţii speciale alocate grupurilor partidelor politice reprezentate în Parlament. Aceste subvenţii au două componente: o subvenţie de bază acordată fiecărui grup şi o subvenţie complementară acordată pentru fiecare mandat. Subvenţia complementară este mai mică pentru partidele majoritare şi mai mare pentru partidele aflate în opoziţie; 

▪ asistenţa financiară secretarială acordată parlamentarilor; mărimea acestuia se calculează în funcţie de costurile salariale necesare pentru angajarea unui funcţionar la 6 parlamentari. 

Ultimele două forme de subvenţionare, care pot fi considerate complementare subvenţiei generale, nu au un fundament legislativ; instituirea lor s-a reglementat printr-o hotărâre a Parlamentului în 1975, fiind suportate din bugetul Parlamentului.

1. Finanţarea guvernamentală directă

Subvenţia generală politică are două componente: subvenţia pentru partid şi subvenţia secretarială.

Subvenţia pentru partid

În conformitate cu Legea finanţării de către stat a partidelor politice, au dreptul la fonduri publice numai partidele politice care participă la alegerile parlamentare.

Mărimea subvenţiei depinde de rezultatele electorale obţinute la ultimele două alegeri. Un partid care nu a primit 4% din totalul voturilor exprimate are dreptul la subvenţie dacă a obţinut 2,5% din numărul total de voturi.

Subvenţia secretarială este alcătuită din subvenţia de bază şi subvenţia suplimentară.

Au dreptul la subvenţia de bază partidele politice care au obţinut 4% din voturile totale. Partidele care au obţinut mandate în Parlament, fără a fi atins pragul de 4% cerut pentru acordarea subvenţiei, au dreptul la o subvenţie de bază care se calculează proporţional cu numărul mandatelor obţinute.

Valoarea subvenţiei de bază alocate partidelor deja reprezentate în Parlament este mai redusă.

Subvenţia suplimentară se acordă în funcţie de numărul de mandate obţinute, valoarea ei fiind mai mare atunci când se acordă partidelor din opoziţie. 

Fondurile subvenţiei generale se alocă din bugetul Ministerului Justiţiei.

2. Finanţarea guvernamentală indirectă

▪  Până în 1991, propaganda politică prin publicitate la radio şi televiziune era interzisă. Din anul 1991, când legislaţia în domeniu a fost modificată,  posturile de radio şi televiziune naţionale difuzează, în mod gratuit, dezbateri ale reprezentanţilor partidelor aflate în competiţie electorală.

▪ Statul suportă cheltuielile de personal şi alte cheltuieli generate de activitatea entităţilor statale care participă la organizarea şi desfăşurarea alegerilor. 

▪ De asemenea, statul suportă cheltuielile de tipărire a buletinelor de vot (dar numai pentru partidele care au obţinut la ultimele alegeri parlamentare cel puţin 1% din numărul total al voturilor valabil exprimate), cheltuielile necesare instruirii pre-electorale a personalului desemnat, precum şi cheltuielile ocazionate de activităţile de informare a publicului. 

II. Finanţarea neguvernamentală

De la introducerea regulii de subvenţionare a partidelor politice de către stat, suma contribuţiilor private făcute de persoanele fizice şi de corporaţii a scăzut.

În Suedia nu există limite pentru contribuţiile politice şi nu se acordă facilităţi fiscale persoanelor care fac donaţii.

Nu există nici reglementări legale care să interzică partidelor politice să accepte contribuţii din străinătate. Analiştii politici susţin însă că partidul care acceptă donaţii din străinătate riscă să-şi piardă atât membrii, cât şi electoratul.

III. Control. Sancţiuni

Nu sunt reglementate proceduri speciale de control financiar. Verificarea contabilă se face la iniţiativa partidelor şi prin metode alese de ele; în rapoartele financiare întocmite se evidenţiază sumele globale ale cheltuielilor partidului făcute în anul respectiv (fără prezentarea cheltuielilor electorale într-un capitol separat).

Legile privind finanţarea electorală nu conţin prevederi de sancţionare a delictelor în domeniu. Eventualele infracţiuni comise se pedepsesc conform Codului penal suedez.

  

III. CONCLUZII

 
Obiectivele principale ale legilor de finanţare a campaniei electorale sunt: asigurarea accesului tuturor competitorilor electorali la resursele financiare electorale, controlul creşterii rapide a costurilor de campanie, precum şi reducerea cât mai mult posibil a tentaţiei corupţiei. 

Modalităţile de realizare a acestor obiective - comune pentru ansamblul ţărilor analizate, şi nu numai -, au în esenţă acelaşi conţinut, însă formele lor diferă de la ţară la ţară.

a. Finanţarea directă a candidaţilor şi/sau partidelor politice din fondurile publice. Este diferit reglementată, acordarea de fonduri fiind condiţionată de îndeplinirea anumitor cerinţe: 

▪ obţinerea unui anumit procent din voturile electoratului (Franţa, Italia, Cehia, Germania, Suedia); 

▪ obţinerea unui număr de mandate în Parlament (Spania, Olanda, Polonia, Marea Britanie); 

▪ prezentarea de candidaţi într-un număr specificat de circumscripţii (Olanda); 

▪ rezultatele obţinute la alegerile precedente (Germania, Suedia). 

b. Stabilirea, prin lege, a criteriilor de acordare a subvenţiilor/rambursărilor precum şi a limitelor cheltuielilor electorale. 

▪ subvenţia/rambursarea poate reprezenta un anumit procent din cheltuielile efective (Franţa - alegeri legislative); 

▪ se acordă proporţional cu numărul de voturi obţinute la alegerile precedente sau cu numărul de mandate obţinute (Franţa - alegeri prezidenţiale, Italia, Spania, Marea Britanie, Germania, Polonia, Cehia, Suedia). 

c. Limitarea nivelului contribuţiilor/donaţiilor făcute în favoarea partidelor politice şi a candidaţilor (Franţa, Italia, Spania, Marea Britanie). Nivelul limitelor se stabileşte după formule diverse: o sumă fixă legal stabilită;  obligativitatea declarării donaţiilor cu o anumită valoare. 

Introducerea reglementării de limitare a contribuţiilor a avut un efect pozitiv (diminuarea dependenţei competitorilor electorali de oamenii cu posibilităţi materiale deosebite), dar şi neajunsuri (în ciuda limitării donaţiilor, costurile de campanie au crescut neîncetat şi adesea prevederile legale referitoare la regimul donaţiilor au fost încălcate).

În unele ţări, legea nu prevede limite pentru contribuţiile/donaţiile făcute partidelor şi/sau candidaţilor (Cehia, Olanda, Suedia).

d. Interdicţia/condiţionarea aplicată cu privire la anumite categorii de donatori: corporaţii, organisme statale, persoane juridice sau fizice străine. 

e. Încurajarea donaţiilor prin acordarea de facilităţi fiscale persoanelor care fac contribuţii. 

f. Obligativitatea prezentării de către partide şi/sau candidaţi de rapoarte financiare la încheierea campaniei electorale şi/sau de a le face publice.

Întocmirea şi prezentarea raportului financiar autorităţilor competente este obligatorie în Cehia, Franţa, Germania, Marea Britanie, Italia, Spania, România. Această obligaţie nu este prevăzută în Olanda şi Suedia.

Reglementările diferă în funcţie de:

▪ obiectul raportului financiar/bilanţului contabil (în Marea Britanie candidaţii parlamentari au obligaţia de a prezenta numai cheltuielile electorale pe care le-au efectuat; în Germania se prezintă sumele totale şi principalele capitole de venituri şi cheltuieli, obligativitatea întocmirii bilanţului contabil revenind numai partidelor, nu şi candidaţilor; în Suedia, în mod voluntar, partidele prezintă guvernului situaţia fondurilor financiare fără o evidenţiere separată a cheltuielilor electorale); 

▪ autoritatea legală însărcinată cu asigurarea publicităţii documentelor financiare: un organism guvernamental (în Franţa, Comisia naţională pentru conturile de campanie şi de finanţare politică); în Italia, informaţiile cuprinse în rapoartele financiare ale competitorilor electorali se pun la dispoziţia alegătorilor; Parlamentul (Germania); 

▪ obligativitatea publicării lor în ziare (Marea Britanie, Polonia). 

g. Alocarea gratuită de timpi de antenă radio-tv, partidelor şi candidaţilor aflaţi în cursa electorală, care se face după o formulă stabilită prin lege, în mod diferit în fiecare ţară.

Egalitatea timpilor de antenă alocaţi gratuit tuturor partidelor, indiferent de mărimea şi popularitatea lor, este o problemă controversată. Potrivit unor opinii, în acest fel se respectă principiul egalităţii şanselor; conform altor puncte de vedere metoda este considerată ca fiind inechitabilă şi fără utilitate practică, fiind necesar ca sprijinul financiar şi logistic al statului să fie proporţional cu mărimea şi importanţa fiecărui partid politic.

� Există state membre ale U.E. în care legislaţia electorală a fost adoptată înainte de introducerea monedei unice, motiv pentru care sumele sunt exprimate în vechea monedă naţională.


� Aceste sume diferă după cum este vorba despre Parlamentul Angliei, Parlamentul Scoţiei, Adunarea Naţională din Wales, Parlamentul Irlandei de Nord sau Parlamentul European.

